BERLIN – Makedonski predsednik Gjorge Ivanov je danes izjavil, da se bo balkanska migrantska pot zaprla, ko bo v Avstriji dosežena omejitev 37.500 beguncev v tem letu.

Ivanov je v pogovoru za Spiegel Online branil odločitev makedonske vlade o omejitvi za begunce na makedonsko-grški meji, saj da mora »v času krize vsaka država najti svoje rešitve«.

Danes je več sto migrantov poskušalo prebiti ograjo na makedonsko-grški meji. Makedonska policija je posredovala s solzivcem, pri čemer je bilo več ljudi poškodovanih.

Zaprtje meja na balkanski migrantski poti je sprožila objava Avstrije, da bo sprejela samo 80 prosilcev za azil dnevno in letos čez svoje ozemlje spustila 37.500 ljudi.

Ivanov je na vprašanje, kdaj se bo balkanska pot zaprla, odgovoril: »Ko bo Avstrija dosegla svojo omejitev, se bo to zgodilo.«

Ob tem je poudaril, da »zdaj potrebujemo politično rešitev«. »Kmalu bo prepozno. Avstrijska omejitev bo dosežena.«

»Ko bodo posamezne države na severu zaprle svoje meje, bomo to naredili tudi mi. Razumeti morate, da se razmere spreminjajo ne samo iz dneva v dan, temveč iz ure v uro,« je opozoril makedonski predsednik.

Kritičen je bil do neukrepanja EU. »Ne moremo čakati, da Bruselj sprejme odločitve. Sprejeli smo svoje odločitve. Če bi čakali na smernice EU, bi bila Makedonija preplavljena z begunci.«